b'\n_START_ARTICLE_\nGediminas Kirkilas\n_START_SECTION_\nI\xc5\xa1silavinimas ir profesin\xc4\x97 veikla\n_START_PARAGRAPH_\nNuo 1958 m. mok\xc4\x97si ir 1969 m. baig\xc4\x97 Vilniaus 23-\xc4\x85j\xc4\x85 vidurin\xc4\x99 mokykl\xc4\x85, atliko privalom\xc4\x85j\xc4\x85 karo tarnyb\xc4\x85 \xc5\xa0iaur\xc4\x97s laivyne, Severomorske (1969\xe2\x80\x931972 m.). Nuo 1974 m. neakivaizdiniu b\xc5\xabdu Vilniaus pedagoginio instituto (dab. LEU) Lituanistikos fakultete studijavo lietuvi\xc5\xb3 kalb\xc4\x85 ir literat\xc5\xabr\xc4\x85. 1978 m. \xc4\xafstojo \xc4\xaf Vilniaus auk\xc5\xa1t\xc4\x85j\xc4\x85 partin\xc4\x99 mokykl\xc4\x85, studijavo politinius mokslus. Partin\xc4\x99 mokykl\xc4\x85 baig\xc4\x97 1982 m._NEWLINE_1972\xe2\x80\x931978 m. dirbo Paminkl\xc5\xb3 restauravimo treste interjero restauratoriumi. Auksavimo, lipdybos, restauravimo bei konservavimo darbus atliko Vilniaus Vis\xc5\xb3 \xc5\xa0vent\xc5\xb3j\xc5\xb3, \xc5\xa1v. Jono, \xc5\xa1v. Kazimiero, Bonifratr\xc5\xb3 ba\xc5\xbeny\xc4\x8diose, Vilniaus universiteto ansamblyje, Verki\xc5\xb3 dvare, Pa\xc5\xbeaislio vienuolyne, Kauno sobore, Lietuvos liaudies buities muziejuje ir daugelyje kit\xc5\xb3 Lietuvos architekt\xc5\xabros, kult\xc5\xabros ir istorijos objekt\xc5\xb3. Turi auk\xc5\xa1\xc4\x8diausi\xc4\x85 restauratoriaus-auksuotojo kategorij\xc4\x85.\n_START_SECTION_\nPolitin\xc4\x97 veikla, karjera\n_START_PARAGRAPH_\n1982\xe2\x80\x931985\xc2\xa0m.\xc2\xa0\xe2\x80\x93 Lietuvos komunist\xc5\xb3 partijos Vilniaus Lenino rajono komiteto instruktorius, 1986\xe2\x80\x931990\xc2\xa0m.\xc2\xa0\xe2\x80\x93 LKP Centro komiteto Kult\xc5\xabros skyriaus instruktorius. Algirdui Brazauskui tapus LKP CK pirmuoju sekretoriumi, 1988\xe2\x80\x931990\xc2\xa0m. dirbo jo pad\xc4\x97j\xc4\x97ju ry\xc5\xa1iams su spauda. 1990\xe2\x80\x931992\xc2\xa0m.\xc2\xa0\xe2\x80\x93 Auk\xc5\xa1\xc4\x8diausiosios Tarybos\xe2\x80\x93Atkuriamojo Seimo deputato Algirdo Brazausko pad\xc4\x97j\xc4\x97jas. Buvo TSKP narys. Atgimimo laikotarpiu buvo LKP atsiskyrimo nuo TSKP \xc5\xa1alininkas. 1990\xc2\xa0m. rugs\xc4\x97jo\xe2\x80\x93gruod\xc5\xbeio m\xc4\x97nesiais\xc2\xa0\xe2\x80\x93 savaranki\xc5\xa1kos LKP CK sekretorius._NEWLINE_1990\xc2\xa0m. steigiamajame Lietuvos demokratin\xc4\x97s darbo partijos suva\xc5\xbeiavime i\xc5\xa1rinktas pirmininko pavaduotoju. 1991\xe2\x80\x931996\xc2\xa0m.\xc2\xa0\xe2\x80\x93 LDDP pirmininko pirmasis pavaduotojas, 1993\xc2\xa0m. laikinai \xc4\x97jo \xc5\xa1ios partijos pirmininko pareigas. 1996\xe2\x80\x932001\xc2\xa0m.\xc2\xa0\xe2\x80\x93 LDDP Prezidiumo narys. Nuo 2001\xc2\xa0m. sausio 27 d.\xc2\xa0\xe2\x80\x93 Lietuvos socialdemokrat\xc5\xb3 partijos pirmininko pavaduotojas (LSDP nariu laikomas nuo 1990\xc2\xa0m.)._NEWLINE_1991\xe2\x80\x931995\xc2\xa0m. redagavo ir leido savaitra\xc5\xa1t\xc4\xaf rus\xc5\xb3 kalba \xe2\x80\x9eGolos Litvy\xe2\x80\x9c._NEWLINE_Nuo 1992 m. Seimo narys._NEWLINE_1992\xe2\x80\x931996 m. buvo Nacionalinio saugumo komiteto pirmininkas, 1993\xe2\x80\x931996\xc2\xa0m.\xc2\xa0\xe2\x80\x93 U\xc5\xbesienio reikal\xc5\xb3 komiteto narys, Seimo delegacijos \xc5\xa0iaur\xc4\x97s Atlanto Asambl\xc4\x97joje (dab. NATO Parlamentin\xc4\x97 Asambl\xc4\x97ja) pirmininkas. Vienas i\xc5\xa1 Lietuvos nacionalinio saugumo koncepcijos (patvirtinta 1996\xc2\xa0m.) k\xc5\xabr\xc4\x97j\xc5\xb3: 1993\xe2\x80\x931996\xc2\xa0m. vadovavo Respublikos Prezidento sudarytai darbo grupei parengti Lietuvos nacionalinio saugumo koncepcij\xc4\x85._NEWLINE_Nuo 2000\xc2\xa0m. spalio 24 d. iki 2001\xc2\xa0m. liepos 11 d.\xc2\xa0\xe2\x80\x93 Seimo Nacionalinio saugumo ir gynybos komiteto narys, nuo 2001\xc2\xa0m. sausio 26 d. iki 2001\xc2\xa0m. liepos 11 d.\xc2\xa0\xe2\x80\x93 Saugumo pakomite\xc4\x8dio pirmininkas. Nuo 2001\xc2\xa0m. liepos 12 d.\xc2\xa0\xe2\x80\x93 U\xc5\xbesienio reikal\xc5\xb3 komiteto pirmininkas, nuo 2001\xc2\xa0m. liepos 31 d.\xc2\xa0\xe2\x80\x93 Europos reikal\xc5\xb3 komiteto pirmininko pavaduotojas._NEWLINE_2006\xe2\x80\x932008\xc2\xa0m. buvo Lietuvos Respublikos Ministras Pirmininkas. LEO LT iniciatorius._NEWLINE_2007\xc2\xa0m. gegu\xc5\xbe\xc4\x97s 19 d. XXVIII-ojo socialdemokrat\xc5\xb3 partijos suva\xc5\xbeiavimo metu buvo i\xc5\xa1rinktas partijos vadovu, pakeit\xc4\x99s ilgamet\xc4\xaf lyder\xc4\xaf A. Brazausk\xc4\x85._NEWLINE_2017 m. lapkrit\xc4\xaf, prie\xc5\xa1 pa\xc5\xa1alinimo i\xc5\xa1 LSDP klausimo svarstym\xc4\x85, pats kartu su kitais 7 partijos nariais pasitrauk\xc4\x97 i\xc5\xa1 partijos.'